Lektionsplan: Menneskerettigheder

|  |  |  |  |  |  |
| --- | --- | --- | --- | --- | --- |
| **Lektionsplan** | | | | | |
| **Modul** | **Indholdsmæssigt fokus** | **Færdighedsmål** | **Læringsmål** | **Undervisningsaktivitet** | **Tegn på læring** |
| Modul 1  (1 lektion) | Kronologisk overblik | Eleven kan forklare hvorfor historisk udvikling i perioder var præget af kontinuitet og i andre af brud  Eleven kan bruge kanonpunkter til at skabe historisk overblik og sammenhængsforståelse | Jeg kan   * nævne flere historiske årsager/begivenheder, der førte til, at man i 1948 formulerede verdenserklæringen om menneskerettigheder * forklare, hvordan begivenhederne er kædet sammen og ender med at blive til FN’s menneskerettigheder | * Eleverne ser video om menneskerettigheder (video 1) * Læreren laver oplæg i ca. 20 minutter om de centrale begivenheder, der berettes om i filmen. Der laves undervejs en tidslinje på tavlen, der indeholder årstal, navne, begivenheder, perioder osv., efter behov * Eleverne bruger 10 minutter på sammen to og to at trække enkelte begivenheder frem som er afgørende brud som forklaring på, hvordan man gik fra ingen menneskerettigheder at have til at få FN’s verdenserklæring om menneskerettigheder. Eleverne lader sig inspirere af lærerens tidslinje på tavlen. * Eleverne fremlægger deres forklaringer for en anden klassekammerat i små sessioner af 2 gange 2 minutter |  |
| Modul 2  (2 lektioner) | Menneskerettigheds-erklæringen 1948 | Eleven kan bruge kanonpunkter til at skabe historisk overblik og sammenhængsforståelse | Jeg kan   * inddele de 30 menneskerettigheder i forskellige former (økonomiske, sociale, politiske, borgerlige og kulturelle) * undersøge, hvem der i 1948 underskrev erklæringen og hvem der ikke gjorde * finde forklaringer på, hvorfor nogle lande valgte ikke at skrive under. | * Læreren gennemgår de 5 former for rettigheder, som eleverne skal arbejde med (økonomiske, sociale, politiske, borgerlige og kulturelle rettigheder). * Eleverne får udleveret menneskerettigheder (bilag 1) og skal i samarbejde i mindre grupper inddele de 30 artikler efter, hvilken form for rettighed, der er tale om. Herpå laver de en konklusion – først i gruppen, derpå i plenum. * Eleverne researcher på internettet om, hvilke lande der i 1948 underskrev erklæringen, og hvilke der ikke gjorde, og finder svar på, hvorfor nogle lande valgte ikke at underskrive erklæringen. |  |
| Modul 3  (2-4 lektioner) | Handicapområdet i nutid og fortid | Eleven kan forklare hvorfor historisk udvikling i perioder var præget af kontinuitet og i andre af brud | Jeg kan   * med udgangspunkt i artiklerne forklare, hvorfor DK skal stramme op på handicapområdet, hvis de skal leve op til konventionen * redegøre for, hvordan handicappede gennem tiden er blevet opfattet og behandlet. | * Eleverne ser video 2 om menneskerettighederne og om hvordan konventionerne fungerer. * Eleverne læser de to artikler om handicappede og besvarer opgaverne i bilag 1. * Eleverne undersøger, hvordan man gennem tiden har behandlet de handicappede. Der tages notater til senere brug. |  |
| Modul 4  (2 lektioner) | Præsentation | Eleven kan forklare hvorfor historisk udvikling i perioder var præget af kontinuitet og i andre af brud  Eleven kan bruge kanonpunkter til at skabe historisk overblik og sammenhængsforståelse | Jeg kan   * lave en informationsplanche om de udviklingshæmmedes historie | * Eleverne skal nu bruge deres viden fra forløbet til i grupper at lave en planche, som efterfølgende hænges op rundt omkring på skolen. * Krav til planchen er formuleret i bilag 2 |  |

# Øvrige gode råd og kommentarer

Filmen ”Menneskerettighedernes historie”, der vises i 1. modul, skal efterfølgende uddybes i et oplæg for læreren. Som inspiration er her indskrevet de begivenheder og personer, som har en central rolle i filmen. Filmen viser blandt andet slaveriet i Egypten, Kyros den store, Grækenland 479 f.v.t., Indien 272 f.v.t. (Ashoka), Romerriget 27 f.v.t. (Naturret), Magna Charta i 1215, Petition on Rights i 1628, Bill of Rights (England) i 1689, USA’s uafhængighed i 1776, den Franske Revolution i 1789 (naturgivne rettigheder), Bill of Rights (USA) i 1791, Napoleon, Wienerkonferencen i 1814, Kolonisering i 1800-tallet (rettigheder gælder kun for europæere), Mahatma Gandhi i 1915, Amritsar-massakren i 1919, Salt-marchen i 1930, Gandhi-Irwin pagten i 1931, Verdenskrigene, Hitler og Holocaust samt stiftelsen af FN i 1945.

Lærere kan finde mere information om emnet på:

Wikipedia-siderne om Menneskerettigheder (<https://da.wikipedia.org/wiki/Menneskerettighederne>), Folkeret (<https://da.wikipedia.org/wiki/Folkeret>) og Naturret (<https://da.wikipedia.org/wiki/Naturret>), samt Malene Fenger-Grøndahls tekst om Menneskerettigheder på Faktalink fra 2008, (<http://www.faktalink.dk/titelliste/mere/merehele>).

I modul 3 skal eleverne tilegne sig viden om, hvordan man gennem tiden har behandlet de handicappede. Der er i materialeoversigten forslag til mulige materialer. Valg af disse afhænger af den enkelte lærers ønsker og behov i forhold til dybden og forløbets længde.

**Forslag til materialer om hvordan man igennem tiden har behandlet de handicappede – materialerne kan bruges til at give eleverne ekstra viden i modul 3:**

* Ole Steen Hansen, Karsten Kjer Michaelsen, Jens Aage Poulsen og Palle Roslyng-Jensen: *Historie 8*, Gyldendal 2009. Side 60-84 handler om ”Afvigerne” og giver et indblik i synet på handicappede og syge generelt fra middelalderen og frem til starten af det 20. århundrede
* Malene Flindt Pedersen: ”De åndssvages historie” (3 dele), Hansen og Pedersen2016. I en programserie vist på DRK den 30. december 2015 følger vi 3 udviklingshæmmede. Desuden gives der indblik i de udviklingshæmmedes historie. Læs mere på <http://hansenogpedersen.dk/produktioner/de-andssvages-historie/>. Serien kan fremskaffes gennem CFU. Afsnittene er opdelt i:
  + De farlige gener (30 min)
  + De ustyrlige (25 min)
  + Det store opgør (35 min)
* Jens Aage Poulsen, *Hit med historien 9. kl.*, Gyldendal 2010. Side 104-105 (om nazisternes Eutanasi-program og syn på handicappede).
* Tine Bryld: ”De ikke egnede”, kronik i Politiken 2008, <http://politiken.dk/debat/kroniken/ECE556703/de-ikke-egnede/>. Kronikken er skrevet i forbindelse med udgivelsen af bogen ”Forvist til omsorg”, der handler om de grønlandske udviklingshæmmede, der i 60´erne blev sendt til Danmark for behandling eller opbevaring. Tine Bryld 1939-2011, dansk socialrådgiver, forfatter, brevkasseredaktør og radiovært.
* Poul Svenborg: ”Historisk tur til Sprogø”, <https://www.youtube.com/watch?v=yJYYzuzOnUc>. Videoen viser et kort foredrag om Sprogøs historie som forvaringssted for kvinder og kommer omkring eugenik. Der er tale om en amatørvideo og formidlingen er lidt tung, men kan bruges, hvis eleverne har fået en god forforståelse og/eller man efterfølgende forklarer indholdet.
* Nina Trige Andersen: ”Udbredelsen af racehygiejnen”, Faktalink 2014, <http://www.faktalink.dk/titelliste/racehygiejne/udbredelsen-af-racehygiejne#section-0>. Artiklen handler om racehygiejnen I perioden fra mellemkrigstiden og til tiden efter 2. verdenskrig. Nina Trige Andersen er journalist og cand.mag. i historie, og er ansat ved, iBureauet/Dagbladet Information.
* Modkraft: ”Dansk racehygiejne – et folkeligt projekt”, 2003. Artiklen tager sit udgangspunkt i følgende citat: Vi kommer ikke uden om at diskutere, om vi skal have et avlsprogram, hvor vi selektivt støtter, at højtbegavede mennesker får flere børn, og belønner mindre begavede for ikke at formere sig (citat slut). Herfra trækkes der spor tilbage til K.K. Steinckes socialpolitik. Link til artiklen: <http://modkraft.dk/node/4454>. Modkraft er ifølge dem selv en venstreorienteret netavis – og meget mere. Først og fremmest er Modkraft en progressiv portal.

Bilag 1: FN’s verdenserklæring om menneskerettighederne (1948)

Artikel 1.

Alle mennesker er født frie og lige i værdighed og rettigheder. De er udstyret med fornuft og samvittighed, og de bør handle mod hverandre i en broderskabets ånd.

Artikel 2.

Enhver har krav på alle de rettigheder og friheder, som nævnes i denne erklæring, uden forskelsbehandling af nogen art, f.eks. på grund af race, farve, køn, sprog, religion, politisk eller anden anskuelse, national eller social oprindelse, formueforhold, fødsel eller anden samfundsmæssig stilling.

Der skal heller ikke gøres nogen forskel på grund af det lands eller områdes jurisdiktionsforhold eller politiske eller internationale stilling, til hvilket en person hører, hvadenten dette område er uafhængigt, under formynderskab eller er et ikke selvstyrende område, eller dets suverænitet på anden måde er begrænset.

Artikel 3.

Enhver har ret til liv, frihed og personlig sikkerhed.

Artikel 4.

Ingen må holdes i slaveri eller trældom; slaveri og slavehandel under alle former skal være forbudt.

Artikel 5.

Ingen må underkastes tortur eller grusom, umenneskelig eller vanærende behandling eller straf.

Artikel 6.

Ethvert menneske har overalt i verden ret til at blive anerkendt som retssubjekt.

Artikel 7.

Alle er lige for loven og har uden forskelsbehandling af nogen art lige ret til lovens beskyttelse. Alle har ret til lige beskyttelse mod enhver forskelsbehandling i strid mod denne erklæring og mod enhver tilskyndelse til en sådan forskelsbehandling.

Artikel 8.

Enhver har ret til en fyldestgørende oprejsning ved de kompetente nationale domstole for handlinger, der krænker de fundamentale rettigheder, som forfatningen eller loven giver vedkommende.

Artikel 9.

Ingen må underkastes vilkårlig anholdelse, tilbageholdelse eller landsforvisning.

Artikel 10.

Enhver har under fuld ligeberettigelse krav på en retfærdig og offentlig behandling ved en uafhængig og upartisk domstol, når der skal træffes en afgørelse med hensyn til hans rettigheder og forpligtelser og med hensyn til en hvilken som helst mod ham rettet strafferetslig anklage.

Artikel 11.

Enhver, der anklages for et strafbart forhold, har ret til at blive anset for uskyldig, indtil hans skyld er godtgjort i henhold til lov ved en offentlig retshandling, hvorunder han har fået alle de garantier, der er fornødne for hans forsvar.

Ingen må anses for skyldig i noget strafbart forhold på grund at nogen handling eller undladelse, der ikke i henhold til national eller international ret var strafbar på det tidspunkt, da den blev begået. Der skal heller ikke kunne idømmes strengere straf end fastsat på den tid, da det strafbare forhold blev begået.

Artikel 12.

Ingen må være genstand for vilkårlig indblanding i private forhold, familie, hjem eller korrespondance, ej heller for angreb på ære og omdømme. Enhver har ret til lovens beskyttelse mod sådan indblanding eller angreb.

Artikel 13.

Enhver har ret til at bevæge sig frit og til frit at vælge opholdssted inden for hver stats grænser.

Enhver har ret til at forlade et hvilket som helst land, herunder sit eget, og til at vende tilbage til sit eget land.

Artikel 14.

Enhver har ret til i andre lande at søge og få tilstået asyl mod forfølgelse.

Denne ret må ikke påberåbes ved anklager, der virkelig hidrører fra ikke-politiske forbrydelser eller fra handlinger i strid med De forenede Nationers formål og principper.

Artikel 15.

Enhver har ret til en nationalitet.

Ingen må vilkårligt berøves sin nationalitet eller nægtes ret til at skifte nationalitet.

Artikel 16.

Uden begrænsninger af racemæssige, nationalitetsmæssige eller religiøse grunde har mænd og kvinder, der har nået myndighedsalderen, ret til at gifte sig og at stifte familie. De har krav på lige rettigheder med hensyn til indgåelse at ægteskab, under ægteskabet og ved dettes opløsning.

Ægteskab skal kun kunne indgås med begge parters frie og fulde samtykke.

Familien er samfundets naturlige og fundamentale enhedsgruppe og har krav på samfundets og statens beskyttelse.

Artikel 17.

Enhver har ret til at eje ejendom såvel alene som i fællesskab med andre.

Ingen må vilkårligt berøves sin ejendom.

Artikel 18.

Enhver har ret til tanke-, samvittigheds- og religionsfrihed; denne ret omfatter frihed til at skifte religion eller tro og frihed til enten alene eller i fællesskab med andre, offentligt eller privat, at give udtryk for sin religion eller tro gennem undervisning, udøvelse, gudsdyrkelse og overholdelse af religiøse forskrifter.

Artikel 19.

Enhver har ret til menings- og ytringsfrihed; denne ret omfatter frihed til at hævde sin opfattelse uden indblanding og til at søge, modtage og meddele oplysning og tanker ved et hvilket som helst meddelelsesmiddel og uanset landegrænser.

Artikel 20.

Alle har ret til under fredelige former frit at forsamles og danne foreninger.

Ingen kan tvinges til at være medlem at en forening.

Artikel 21.

Enhver har ret til at deltage i sit lands styre enten direkte eller gennem frit valgte repræsentanter.

Enhver har ret til lige adgang til offentlige embeder og hverv i sit land.

Folkets vilje skal være grundlaget for regeringens myndighed; denne vilje skal tilkendegives gennem periodiske og virkelige valg med almindelig og lige valgret og skal udøves gennem hemmelig afstemning eller tilsvarende frie afstemningsmåder.

Artikel 22.

Enhver har som medlem af samfundet ret til social tryghed og har krav på, at de økonomiske, sociale og kulturelle rettigheder, der er uundværlige for hans værdighed og hans personligheds frie udvikling, gennemføres ved nationale foranstaltninger og internationalt samarbejde og i overensstemmelse med hver stats organisation og hjælpekilder.

Artikel 23.

Enhver har ret til arbejde, til frit valg af beskæftigelse, til retfærdige og gunstige arbejdsvilkår og til beskyttelse mod arbejdsløshed.

Enhver har uden forskel ret til lige løn for lige arbejde.

Enhver, der arbejder, har ret til et retfærdigt og gunstigt vederlag, der sikrer ham selv og hans familie en menneskeværdig tilværelse, og om fornødent tillige til andre sociale beskyttelsesforanstaltninger.

Enhver har ret til at danne og indtræde i fagforeninger til beskyttelse af sine interesser.

Artikel 24.

Enhver har ret til hvile og fritid, herunder en rimelig begrænsning at arbejdstiden, og til periodisk ferie med løn.

Artikel 25.

Enhver har ret til en sådan levefod, som er tilstrækkelig til hans og hans families sundhed og velvære, herunder til føde, klæder, bolig og lægehjælp og de nødvendige sociale goder og ret til tryghed i tilfælde af arbejdsløshed, sygdom, uarbejdsdygtighed, enkestand, alderdom eller andet tab af fortjenstmulighed under omstændigheder, der ikke er selvforskyldt.

Mødre og børn har krav på særlig omsorg og hjælp. Alle børn skal, hvad enten de er født i eller uden for ægteskab, have den samme sociale beskyttelse.

Artikel 26.

Enhver har ret til undervisning. Undervisningen skal være gratis, i det mindste på de elementære og grundlæggende trin. Elementær undervisning skal være obligatorisk. Teknisk og faglig uddannelse skal gøres almindelig tilgængelig for alle, og på grundlag af evner skal der være lige adgang for alle til højere undervisning.

Undervisningen skal tage sigte på den menneskelige personligheds fulde udvikling og på at styrke respekten for menneskerettigheder og grundlæggende friheder. Den skal fremme forståelse, tolerance og venskab mellem alle nationer og racemæssige og religiøse grupper, og den skal fremme De forenede Nationers arbejde til fredens bevarelse.

Forældre har førsteret til at vælge den form for undervisning, som deres børn skal have.

Artikel 27.

Enhver har ret til frit at deltage i samfundets kulturelle liv, til kunstnydelse og til at blive delagtiggjort i videnskabens fremskridt og dens goder.

Enhver har ret til beskyttelse af de moralske og materielle interesser, der hidrører fra en hvilken som helst videnskabelig, litterær eller kunstnerisk frembringelse, som vedkommende har skabt.

Artikel 28.

Enhver har krav på en social og international orden, i hvilken de i denne erklæring nævnte rettigheder og friheder fuldtud kan virkeliggøres.

Artikel 29.

Enhver har pligter over for samfundet, der alene muliggør personlighedens frie og fulde udvikling.

Under udøvelsen at sine rettigheder og friheder er enhver kun underkastet de begrænsninger, der er fastsat i loven alene med det formål at sikre skyldig anerkendelse af og hensyntagen til andres rettigheder og friheder og med det formål at opfylde de retfærdige krav, som moralen, den offentlige orden og det almene vel stiller i et demokratisk samfund.

Disse rettigheder og friheder må i intet tilfælde udøves i strid med De forenede Nationers formål og principper.

Artikel 30.

Intet i denne erklæring må fortolkes som givende nogen stat, gruppe eller enkeltperson hjemmel til at indlade sig på nogen virksomhed eller foretage nogen handling, der tilsigter at nedbryde nogen af de heri opregnede rettigheder og friheder.

Bilag 2: Opgaver til kilder

## Menneskerettighederne kort fortalt (video)

Hvad betyder det, at menneskerettighederne er universelle?

Hvem er rettighedshaver, og hvem er ansvarshaver i forhold til menneskerettighederne?

Hvor mange juridiske konventioner har Danmark tilsluttet sig?

Hvem beslutter, hvilke konventioner Danmark skal tilslutte sig?

Hvad betyder det for et medlemsland, når de har ratificeret en konvention?

Hvem består komiteerne i Geneve af?

Hvad er komiteernes opgaver?

Hvad skal Danmark gøre, når de kommer tilbage fra deres eksamination i Geneve?

## Danmark ved eksamensbordet i Geneve (artikel)

På hvilket områder bliver Danmark kritiseret for ikke at gøre det godt nok på handicapområdet?

Hvad var den danske regerings modsvar til FN´s kritik

Hvordan forsøger den danske regering at lægge ansvaret fra sig?

Hvilke aftaler indgås der under eksaminationen i Geneve?

Hvad er ”Værgemål med fratagelse af den retlige handleevne”? (se evt. <http://www.civilstyrelsen.dk/fondskontor/Personret/vaergemaal/hvad_er_vaergemaal.aspx>)

Hvilken forklaring giver den danske stat på, at de ikke kan ændre værgemålslovens §6?

Hvilke andre anbefalinger kommer komiteen med?

## Danmark til eksamen i Handicapkonventionen (artikel)

På hvilke områder kan Danmark forbedre sig i forhold til diskrimination af de handicappede?

Forklar med egne ord, hvad det er Maria Ventegodt Liisberg håber på.

Forklar med egne ord, hvad det er Susanne Noer vil have.

Bilag 3: Krav til planchen

* Planchen skal være i A4 eller 43
* Den skal indeholde information om Danmarks forpligtelser i forhold til handicapkonventionen og de kritikpunkter, der rejses mod Danmark
* Den skal indeholde information om ”Verdenserklæringen om menneskerettighederne” fra 1948
* Den skal give eksempler på, hvordan man siden middelalderen og indtil i dag har behandlet de handicappede
* Den må meget gerne indeholde relevante billeder, citater, ting I undrer jer over, statistik mm.